Ligi 30 aastat vana Super Nintendo konsooli uusversioon toob paljude täiskasvanute lapsepõlve kuulsaimad ja nostalgilisemad mängud lihtsa vaevaga kätte ning naelutavad isad ja lapsed jälle koos teleri ette.
Nintendo on tabanud järjekordselt naelapea pihta. Paistab, et ettevõtte uus idee, on paisata iga sügis müüki vanade retrokonsoolide uusversioonid, mis disainilt on samad, kuid suuruselt väiksemad, sisult uued ja tulevad kaasa mitmete mängudega.
Eelmise aasta hitt Nintendo Entertainment System Mini müüdi ülemaailma rekordkiirustel välja ja võib öelda, et sama suur edu tabas ka Super Nintendo Entertainment System Mini konsooli.
Uus retrokonsool SNES mini on isegi pakendatud sarnase retrolahendusega karpi nagu oli seda originaal 27 aastat tagasi, kuid seekord saab konsooliga kohe kaasa 20 populaarseimat mängu ja ühe uhiuue mängu, mis pole varem ilmavalgust näinud.
Olemas on midagi kõigile. Platvormer tüüpi mängudest näiteks Super Mario World ja selle järg, Contra 3, Donkey Kong Country jne. Kaklusmängude huvilistele on olemas näiteks Street Fighter ja rollimängude soovijatele Final Fantasy III.
Paljusid mänge saab ka kohe kahekesi mängida, sest konsool tuleb kahe puldiga, kuid sarnaselt eelmise aasta mudelile, on ka nende pultide juhtmed liiga lühikesed. Möödas on ajad, kus mängiti väikese 20 tollise teleri ees ja piisas meetrisest kaablist. Paljudel on kodudes 40 tollised või suuremad telerid, mida on mugav kaugemalt vaadata. Midagi kaela murdvat lühikesed kaablid iseenesest pole, lihtsalt tuleb mugavam padi istumise alla varuda, kuid väga teretulnud oleks olnud, kui puldid oleks näiteks sootuks juhtmevabad.
Huviliste jaoks tasub märkida, et konsool tuleb küll toitejuhtmega, kuid puudu on adapter, millega juhe seina panna. Õnneks on mul vanadest telefonidest alles jäänud mõned USB adaptereid ja sain sahtlist sobiva välja valida ning kohe mängima asuda. Kui juhtumisi kodus üleliigset adapterit pole, siis müüb Nintendo neid soovijatele eraldi.
Mängudest tasub mainida nii palju, et kui on plaanis osta konsool väiksele sugulasele või lapsele, siis tasub lapsel varuda kannatust, sest mängud on rasked. Raskemad kui mina mäletasin, kuid see on selle ajastu mängude eripära. Mänge on piisavas koguses, kuid juures võiks olla viis mängude lisamiseks, sest kindlasti pole esindatud konsoolil igaühe lemmikmängud.
Uue lisana on juures võimalus mänge igal hetkel salvestada ja igal mängul on viis erinevat salvestuskohta, mille salvestusi saab vajadusel kustutada või üle kirjutada. Nii on võimalus sisuliselt hetkega mäng talletada ja hiljem samast kohast uuesti jätkata, ilma, et konsool peaks töötama terve aeg.
Jättes aga kõrvale need pisikesed murekohad, on tegemist väga nostalgilise ja suurepärase konsooliga. Huvilistel soovitaks sammud kiiremas korras poodidesse seada, sest eeldatavalt ei jätku seadet kõikidele ja olemas olevad mudelid müüakse kiirelt välja. Konsooli hind algab poes sajast eurost.
Kui antud konsool sinu jaoks aga nostalgiat ei paku, siis leidub sellele erinevaid alternatiive veebiavarustes, mis hinna poolest palju odavamad, ja mis peamine, need on saadaval. Näiteks võib soetada uue Nintendo Switchi, Wii U või Wii, mille peal saab enamiku SNES konsooli mängudest mängitud.
Mis konsooliga kaasa tuleb:
- Konsool
- Kaks pulti
- Üks HDMI kaabel
- Micro USB kaabel
- Instruktsioon
21 mängu:
- Contra 3
- Donkey Kong Country
- Final Fantasy III
- F-Zero
- Kirby Super Star
- The Legend of Zelda: A Link to the Past
- Mega Man X
- Secret of Mana
- Star Fox
- Star Fox 2
- Super Ghouls'n Ghosts
- Super Mario Kart
- Super Mario RPG
- Super Mario World
- Super Mario World 2
- Super Metroid
- EarthBound
- Kirby's Dream Course
- Street Fighter II Turgo
- Super Castlevania IV
- Super Punch-Out!!